รัฐบาลไทย-ข่าวทำเนียบรัฐบาล-สธ.จับมือพันธมิตร ใช้เทคโนโลยี AI คัดกรองมะเร็งปอดให้ประชาชนในห้างสรรพสินค้า
วันพุธที่ 20 เมษายน 2565
สธ.จับมือพันธมิตร ใช้เทคโนโลยี AI คัดกรองมะเร็งปอดให้ประชาชนในห้างสรรพสินค้า
กระทรวงสาธารณสุข ร่วมกับโรงพยาบาลบ้านแพ้ว (องค์การมหาชน) สํานักงานส่งเสริมเศรษฐกิจดิจิทัล บริษัทแอสตร้าเซนเนก้า (ประเทศไทย) และเซ็นทรัลกรุ๊ป จัดโครงการ “ตรวจไว สู้ภัยมะเร็งปอด” ใช้เทคโนโลยี AI ตรวจคัดกรองโรคมะเร็งปอดในห้างสรรพสินค้าฟรี
กระทรวงสาธารณสุข ร่วมกับโรงพยาบาลบ้านแพ้ว (องค์การมหาชน) สํานักงานส่งเสริมเศรษฐกิจดิจิทัล บริษัทแอสตร้าเซนเนก้า (ประเทศไทย) และเซ็นทรัลกรุ๊ป จัดโครงการ “ตรวจไว สู้ภัยมะเร็งปอด” ใช้เทคโนโลยีAI ตรวจคัดกรองโรคมะเร็งปอดในห้างสรรพสินค้าฟรี ช่วยแพทย์ตรวจวินิจฉัยความผิดปกติเบื้องต้นได้แม่นยํา ทราบผลใน 3 นาที
วันนี้ (20 เมษายน 2565) ที่ห้างสรรพสินค้าเซ็นทรัลเวิลด์ กรุงเทพมหานคร นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข แถลงข่าวโครงการ “ตรวจไว สู้ภัยมะเร็งปอด”โดยมี นายแพทย์พรเทพ พงศ์ทวิกร ผู้อํานวยการโรงพยาบาลบ้านแพ้ว (องค์การมหาชน) ผู้ช่วยศาสตราจารย์ ดร.ณัฐพล นิมมานพัชรินทร์ ผู้อํานวยการสํานักงานส่งเสริมเศรษฐกิจดิจิทัล นายเจมส์ ทีก ประธานบริษัท แอสตร้าเซนเนก้า (ประเทศไทย) จํากัด คุณสุพัตรา จิราธิวัฒน์ รองกรรมการผู้จัดการใหญ่ ฝ่ายองค์กรสัมพันธ์และภาพลักษณ์ บริษัท กลุ่มเซ็นทรัล จํากัด และคณะ เข้าร่วมงาน
นายอนุทิน กล่าวว่า กระทรวงสาธารณสุขมุ่งมั่นพัฒนาการบําบัดรักษาโรคมะเร็ง โดยกําหนดนโยบาย “มะเร็งรักษาได้ทุกที่” (Cancer Anywhere) เริ่มดําเนินการตั้งแต่วันที่ 1 มกราคม 2564 ที่ผ่านมา พร้อมกับพัฒนาศักยภาพโรงพยาบาลในการให้บริการบําบัดรักษาโรคมะเร็ง ทําให้ผู้ป่วยสามารถเข้ารับการรักษาในหน่วยบริการใกล้บ้านทั่วประเทศ ซึ่งโรคมะเร็งเป็นสาเหตุการเสียชีวิตอันดับต้นๆ ของไทย โดยเฉพาะโรคมะเร็งปอด เป็นหนึ่งในกลุ่มโรคมะเร็งที่ผู้ป่วยส่วนใหญ่มาพบแพทย์ในระยะที่ 4 ซึ่งเป็นระยะสุดท้ายที่โรคลุกลามแล้วส่งผลให้การรักษาไม่ได้ผลดีเท่าที่ควร มีโอกาสรักษาหายน้อยและมีอัตราการเสียชีวิตสูง การตรวจคัดกรองโรคมะเร็งปอดตั้งแต่ระยะแรกจึงเป็นสิ่งสําคัญมาก
นายอนุทิน กล่าวต่อว่า โรงพยาบาลบ้านแพ้วฯ จึงร่วมกับ สํานักงานส่งเสริมเศรษฐกิจดิจิทัล บริษัท แอสตร้าเซนเนก้า(ประเทศไทย) จํากัด และบริษัท กลุ่มเซ็นทรัล จํากัด จัดกิจกรรมคัดกรองโรคมะเร็งปอดในห้างสรรพสินค้าซึ่งเป็นแนวทางใหม่ที่ตอบโจทย์การใช้ชีวิตของคนในปัจจุบัน ภายใต้โครงการ “ตรวจไว สู้ภัยมะเร็งปอด” นําร่องใช้ประโยชน์จากเทคโนโลยีAI หรือเทคโนโลยีปัญญาประดิษฐ์ ตรวจคัดกรองโรคมะเร็งปอดผ่านเครื่องเอกซเรย์ใช้เวลาประมวลผลเพียง 3 นาที ช่วยให้แพทย์วินิจฉัยโรคได้แม่นยําและมีประสิทธิภาพ ผู้รับบริการทราบผลอย่างรวดเร็ว ไม่ต้องเสียเวลาเดินทางไปโรงพยาบาล และหากพบความผิดปกติในเบื้องต้นสามารถเข้าสู่การรักษาในสถานพยาบาลได้
“การตรวจคัดกรองโรคมะเร็งปอดตั้งแต่ระยะแรกเริ่มเป็นสิ่งสําคัญ จะช่วยให้ผู้ป่วยเข้าสู่กระบวนการรักษาเร็วขึ้นขณะเดียวกัน ควรสร้างการตระหนักรู้เกี่ยวกับการป้องกันและลดความเสี่ยงของการเกิดโรคมะเร็ง ทั้งการปรับเปลี่ยนพฤติกรรมการดําเนินชีวิตให้ห่างไกลจากโรค การสังเกตอาการผิดปกติของร่างกาย และเข้ารับการตรวจสุขภาพหรือการคัดกรองเป็นประจําทุกปี” นายอนุทินกล่าว
ด้านนายแพทย์พรเทพ กล่าวว่า โรงพยาบาลบ้านแพ้ว (องค์การมหาชน) เห็นประโยชน์จากการนํานวัตกรรมและเทคโนโลยีดิจิทัลมาช่วยพัฒนาและเพิ่มขีดความสามารถของการตรวจคัดกรองมะเร็งปอด จึงร่วมกับพันธมิตรทั้งภาครัฐและเอกชน จัดบริการคัดกรองมะเร็งปอดให้ประชาชนที่สนใจโดยไม่เสียค่าใช้จ่าย ระหว่างวันที่ 20-24 เมษายน 2565 ที่ห้างสรรพสินค้าเซ็นทรัลเวิลด์ กทม. นอกจากนี้ ยังเตรียมนํารถเอกซเรย์เคลื่อนที่ออกให้บริการตรวจคัดกรองในสาขาต่างๆ ของเซ็นทรัล อีก 5 แห่ง ซึ่งจะสามารถตรวจคัดกรองผู้ป่วยผ่านหน่วยเอกซเรย์ปอดเคลื่อนที่ได้ถึง 40,000 ราย
************************************** 20 เมษายน 2565